Virallinen lehti nro C 310 , 09/10/1998 s. 0019



KIRJALLINEN KYSYMYS E-0050/98 komissiolle esittäjä(t): Raimo Ilaskivi (PPE) (29. tammikuuta 1998) Aihe: Jatkoa: ¨Lentoyhtiöiden matkustajatilojen seuranta¨ - Motto: ¨Hyvää päivää - kirvesvartta¨ Komission jäsen Kinnock on vastannut kahteen otsikoidusta aiheesta esittämääni kysymykseen (E-1118/97 ((EYVL C 367, 4.12.1997, s. 80 )) ja E-3131/97 ((EYVL C 174, 8.6.1998, s. 20. ))). Olen kysynyt, viitaten mm. amerikkalaisiin tutkimuksiin, mitä komissio aikoo tehdä liika-ahtauden aiheuttamien terveydellisten haittojen eliminoimiseksi. Ahtaushan on yleisesti tiedossa oleva epäkohta varsinkin charter-lennoilla, mutta myös eräiden lentoyhtiöiden reittiliikenteessä. Kinnock puhuu vastauksessaan vain matkustusmukavuudesta ja turvallisuudesta. Hän ei ilmeisesti ole lainkaan perehtynyt ao. terveystutkimuksiin, mm. ahtauden pitkille ja lihaville matkustajille aiheuttamaan veritulppavaaraan jne. Olen kysynyt, minkälaisia tuloksia Kinnockin ensimmäisessä vastauksessaan lupaamasta yhteydenpidosta lentoyhtiöihin on saatu. Kinnockin toinen vastaus paljastaa, ettei tällaista yhteydenpitoa ole ollut, vaan että matkustajien on itse valittava lentoyhtiönsä. Yhteenveto on selkeä: ¨Hyvää päivää - kirvesvartta¨. Vastaukset eivät ole vastauksia esitettyihin kysymyksiin, mikä kertoo komission ylimielisestä asenteesta parlamentarismia kohtaan. Suorastaan surkuhupaisaa on, että komissio on kantanut suurta huolta eläinkuljetusten inhimillisyydestä, mutta ihmisen kuljetus ei näytä vastauksista päätellen kiinnostavan. Eläinkuljetuksistahan säädetään direktiivillä 91/628/ETY ((EYVL L 340, 11.12.1991, s. 17. )) ja 95/29/ETY ((EYVL L 148, 30.6.1995, s. 52. )). Siksi kysyn komission puheenjohtajalta, miten hän aikoo valvoa, että komission nimissä annettavat vastaukset ovat vastauksia kysymyksiin, sekä komissaari Kinnockilta, haluaako hän kenties hieman perusteellisemmin perehtyä kysymyksiin ja niihin hänen nimissään kirjoitettuihin vastauksiin eli täsmentämään niitä. Komission jäsenen Neil Kinnockin komission puolesta antama vastaus (27. maaliskuuta 1998) Kuten on aiemmin mainittu vastauksissa arvoisan parlamentin jäsenen kirjallisiin kysymyksiin E-1118/97 ja E-3131/97, yhteisön lainsäädännössä eikä muidenkaan maiden ilmailulainsäädännössä ole lentokoneiden yleisten turvavaatimusten lisäksi muita määräyksiä istuinten välisestä tilasta. Komissio on hyvin tietoinen ¨turistiluokan matkustajien oireyhtymää¨ käsittelevistä tutkimuksista ja raporteista ja niistä seurauksista, joita matkustajien kerrotaan saaneen, kun he ovat joutuneet istumaan pitkään ahtaasti huonossa asennossa. Komission työohjelmassa otetaan kuitenkin huomioon tiettyjä prioriteetteja ja asioiden suhteellinen tärkeys samoin kuin henkilöstön ja talousarvion asettamat rajat. Pakollisten standardien vahvistaminen istuinten koolle ja niille tarvittavalle tilalle niiden lisäksi, jotka liittyvät yleisiin turvavaatimuksiin, ei ole ensisijainen kysymys, eikä se näytä olevan sitä muuallakaan maailmassa. Istuinten mitat saavat siten jäädä edelleenkin lentoliikenteen harjoittajien vastuulle. Komissio antaa selviä, asiallisia vastauksia, joissa otetaan huomioon asiaa koskevat oikeat tutkimukset ja EY:n perustamissopimuksen komissiolle antamat lailliset valtuudet. Komission kunnioitus parlamenttia ja arvoisaa parlamentin jäsentä kohtaan on vilpitön. Komissio ei kuitenkaan voi aina taata, että sen antamat vastaukset tyydyttävät kaikkien kysyjien henkilökohtaisia tai emotionaalisia tarpeita.